Праўдзінскі

Пра́ўдзінскі (трансліт.: Praŭdzinski, руск.: Правдинский) — гарадскі пасёлак у Пухавіцкім раёне Мінскай вобласці Беларусі. Насельніцтва 2 283 чал. (2017). Геаграфія Знаходзіцца на р. Пціч, за 23 кіламетраў ад Мар’інай Горкі, 12 кіламетраў ад чыгуначнай станцыі Рудзенск лініі Мінск — Асіповічы. Праз тэрыторыю пасёлка праходзіць дарога Р-69 (Лагойск — Рудзенск — Шацк). Гісторыя Населены пункт узнік у другой палове 1960-х гадоў у сувязі з будаўніцтвам торфапрадпрыемства «Сяргеевіцкае». Першыя пасяленцы жылі на кватэрах у суседніх населеных пунктах (запасы тарфянога радовішча «Арэхаўскі мох» былі выведаны ў 1961 годзе). Першы торф на электрастанцыю пачалі адгружаць у 1968 годзе. У 1969 годзе пачаў працаваць брыкетны завод. 11 сакавіка 1977 года пасёлак атрымаў сучасную назву. Да 31 сакавіка 1977 года пасёлак уваходзіў у склад Цітвянскага сельсавета, пасля — у складзе Сяргеевіцкага сельсавета. 29 снежня 1977 года Праўдзінскі аднесены да катэгорыі рабочых пасёлкаў. 29 чэрвеня 2006 года ў падпарадкаванне Праўдзінскага пасялковага Савета перададзеныя ўсе населеныя пункты — Барбарова, Валасач, Дубрава, Кавалевічы, Крыстампалле, Кукіга, Малінаўка, Прыстань, Слопішчы, Сяргеевічы, Церабель — скасаванага Сяргеевіцкага сельсавета. 5 верасня 2008 года ў падпарадкаванні пасялковага Савета ўтвораны хутар Лебядзінае. 28 мая 2013 года ўсе падпарадкаваныя пасялковаму Савету населеныя пункты — Барбарова, Валасач, Дубрава, Кавалевічы, Крыстампалле, Кукіга, Лебядзінае, Малінаўка, Прыстань, Слопішчы, Сяргеевічы, Церабель — перададзеныя ў склад Навапольскага сельсавета, а сам Праўдзінскі аднесены да гарадскога пасёлка. Насельніцтва Дэмаграфічныя дадзеныя 1995 год — 2,9 тыс. чал. 1998 год — 2811 чал. 1999 год — 2,7 тыс. чал. 2002 год — 2,8 тыс. чал. 2006 год — 2,9 тыс. чал. 2009 год — 2408 чал. 2010 год — 2,4 тыс. чал. 2011 год — 2362 чал. 2016 год — 2288 чал. 2017 год — 2283 чал. 2024 год — 2154 чал. Рэлігія Праваслаўная царква. У г. п. ёсць прыход Святога Архангела Міхаіла. Сімвалы Герб Праўдзінскага не мае афіційнага статуса. Уяўляе сабой іспанскі, па гарызанталі падзелены на дзве роўныя часткі. У ніжняй частцы герба размешчана шэра-чорныя прастакутнікі сімвалізуючыя торф (Праўдзінскі ўзнік у 1966—1968 гадах у сувязі з будаўніцтвам торфапрадпрыемства). У верхняй частцы знаходзіцца сцяг горада Мар’інай Горкі і Пухавіцкага раёна, на блакітным фоне у цэнтры размешчана выява Багародзіцы ў чырвона-блакітных адзеннях з белым покрывам. Аўтар герба: Паўлюк Шапецька. Дата стварэння: 23 кастрычніка 2012 года. Эканоміка Торфабрыкетны завод «Сяргеевіцкае» УП «Мінгаз» — найбуйнейшы ў Беларусі торфаперапрацоўчы завод Прадпрыемства металаапрацоўкі УП «Зеленаборскае» Прадпрыемства па вытворчасці ўгнаенняў, харчавальных грунтоў і інш. ТАА «Флорабел» Сацыяльная сфера Адукацыя Праўдзінскі дзяржаўны будаўнічы прафесійны ліцэй. Заснаваны ў 1971 годзе. Прымаюцца асобы з агульнай базавай адукацыяй. Рыхтуе працоўных па спецыяльнасцях: маляр, тынкоўшчык, абкладчык-плітачнік, мантажнік, электразварнік і інш . ДУА «Праўдзінская сярэдняя школа» . Музычная школа. Дашкольная ўстанова. Лазня Культура Дзейнічаюць 2 бібліятэкі Палац культуры. Роспіс «Песня аб Беларусі» ў палацы культуры афармляў Юрый Багушэвіч. Ахова здароўя Медыцынскія паслугі надае местачковая бальніца. Бальніца была збудавана ў 1979 годзе і была разлічана на 75 ложкаў. Цяпер бальніца разлічана на 25 тэрапеўтычных ложкаў. Колькасць абслугоўваных пацыентаў складае — 20 чалавек у змену. Спорт У 2024 годзе адкрыты стадыён для тарфянога футбола. Славутасці Валун з памятнай таблічкай Помнік партызанам брыгады «Беларусь» Крыніцы Літаратура Энцыклапедыя гісторыі Беларусі. У 6 т. Т. 5: М — Пуд / Рэдкал.: Г. П. Пашкоў (галоўны рэд.) і інш.; Маст. Э. Э. Жакевіч. — Мн. : БелЭн, 1999. — 592 с. — 10 000 экз. — ISBN 985-11-0141-9. Памяць: Пухавіцкі раён: гісторыка-дакументальныя хронікі гарадоў і раёнаў Беларусі / [укладальнік А. А. Прановіч; рэдкалегія: А. М. Карлюкевіч і інш.]. — Мінск: Беларусь, 2003. — 748 с. — 3000 экз. ISBN 985-01-0251-9 Праўдзінскі // Беларусь: энцыклапедычны даведнік / Рэдкал. Б. І. Сачанка (гал. рэд.) і інш.; Маст. М. В. Драко, А. М. Хількевіч. — Мн.: БелЭн, 1995. — С. 599. — 800 с. — 5 000 экз. — ISBN 985-11-0026-9. Спасылкі На Вікісховішчы ёсць медыяфайлы па тэме Праўдзінскі Геаграфічныя звесткі па тэме Праўдзінскі на OpenStreetMap Прагноз надвор’я ў г. п. Праўдзінскі Архівавана 9 жніўня 2016.